Guðni Th. Jóhannesson, forseti Íslands, veitti í gær þrettán Færeyingum riddarakross hinnar íslensku fálkaorðu fyrir björgunarstörf eftir flugslysið á Mykinesi í Færeyjum. Rúm hálf öld er liðin síðan flugvél Flugfélags Íslands brotlenti í eynni.
Forsetinn sæmdi þrettán Færeyinga fálkaorðunni í gær fyrir einstakt hugrekki og þrautseigju við björgunarstörfin.
Slysið varð þann 26. september 1970 þegar TF-FIL, vél Flugfélags Íslands, brotlenti í hlíð fjallsins Knúks á eynni Mykinesi í Færeyjum. Þoka var yfir Mykinesi þennan dag, hvasst og skyggni mjög slæmt. Vélin var í aðflugi að flugvellinum í Vogum, en þegar flugstjórinn hafði reynt í hálftíma að lenda vélinni, hrapaði hún til jarðar úr 450 metra hæð. Flugstjóri vélarinnar, Bjarni Jensson, og sjö færeyskir farþegar létust í slysinu. 26 var bjargað og einn þeirra var aðstoðarflugmaðurinn Páll Stefánsson, sem slasaðist lífshættulega í slysinu. Hann rifjaði upp þennan örlagaríka dag í viðtali á Rás 2 fyrir tveimur árum síðan. Hann sagði björgunarfólk hafa unnið mikið þrekvirki.
Og það var svo hvasst að það var ekki hægt að lenda á, við bryggjuna í Mykinesi heldur varð að fara og klifra upp kletta á norðausturhluta eyjarinnar. Þar var lygnt, eða lygnra, og fólk var dregið upp með köðlum.
Fjöldi fólks kom að því að bjarga farþegunum af slysstað, en þeim þrettán sem enn eru á lífi var veitt Fálkaorðan við hátíðlega athöfn í Færeyjum í gær. Guðni Th. Jóhannesson færði þeim þakkir frá íslensku þjóðinni fyrir að hafa bjargað 26 mannslífum þennan dag.
Det var en stor ære for mig, að kunne sige fra os alle i Island, tak til folket sem kom og reddede liv.